Nordjyllands Politi indfører fra i morgen torsdag igen et såkaldt hotspot i og omkring Jomfru Ane Gade. Hotspottet er midlertidigt – det vil sige, at det gælder foreløbigt indtil 31. maj. Nordjyllands Politi iværksætter tiltaget – der også blev benyttet sidste år – fordi genåbningen af samfundet indebærer en øget risiko for, at gæsterne forsamles uden for på gaden, når restaurationerne i primært Jomfru Ane Gade lukker – og det giver risiko for nye smittekæder. - Da vi kan se, at smittetallet i Aalborg Kommune, særligt blandt de unge, er stigende, ja, så sætter vi ind med dette skridt for at undgå sammenstimlen ude for restaurationerne, siger politiinspektør Claus Danø i en pressemeddelelse. Nordjyllands Politi vil som følge af hotspottet derfor være til stede i særlig synlig grad i den kommende weekend for at sikre håndhævelsen af regler og retningslinjer. - Vores patruljer vil befinde sig i og omkring Jomfru Ane Gade, hvor vi vil gå i dialog med gæsterne – særligt omkring lukketid, så vi undgår, at gæsterne klumper sig for meget sammen, når de forlader gaden, siger Claus Danø. Politiinspektøren pointerer i den forbindelse, at hvis anvisningerne ikke følges med sammenstimlen til følge, så vil politiet også kunne udstede et decideret opholdsforbud i og omkring Jomfru Ane Gade. - Og vi vil være nødt til at handle hurtigt, hvis der opstår episoder, der kræver en indgriben fra politiets side, understreger Claus Danø. Det aktuelle hotspot gælder i Aalborgs festgade Jomfru Ane Gade samt Jomfru Anes Gård og Vesterå. 
Politiet opsætter i dag skiltning, og hotspottet gælder frem til 31. maj 2021.

Opsummering:
Genåbningen giver øget risiko for, at gæsterne samles uden for på gaden, og det giver risiko for nye smittekæder.